Iris (formație românească)

Iris este o formație românească de muzică rock înființată în anul 1977 la București.

Din prima componență au făcut parte: Nuțu Olteanu (chitară, vocal), Emil Lechințeanu (chitară bas) și Nelu Dumitrescu (baterie). Formația a trecut prin numeroase schimbări de formulă, cea mai reprezentativă fiind cea care a avut în componență cuplul de chitariști Nuțu Olteanu—Adrian Ilie, avându-l ca solist vocal pe Cristi Minculescu. La mijlocul anilor '80, după desprinderea mai multor dizidențe (Voltaj – 1982, Incognito – 1984), are loc cel mai spectaculos „transfer” din istoria rockului autohton, prin trecerea lui Nuțu Olteanu, Marti Popescu și Dan Bittman la Holograf.

În perioada 1989–1994 componența formației vedea, cu mici variații, pe Ion „Nelu” Dumitrescu (baterie), Cristian Minculescu (voce), Doru „Boro” Borobeică (chitară bas), Valter Popa (chitară) si Dan Alex Sârbu (chitară).

Formula formației în anii 2000 i-a inclus pe Valter Popa (chitară), Ion „Nelu” Dumitrescu (baterie), Doru „Boro” Borobeică (chitară bas), Cristian Minculescu (voce). Ca invitat permanent apare Relu Marin (clape).

Începând din 3 septembrie 2012, Cristi Minculescu a părăsit formația după 32 de ani, în locul său fiind adus Tony Șeicărescu (ex–Direcția 5). Din iunie 2013, noul solist al trupei este Rafael, câștigătorul Festivalului European de Muzică – Malta – Valletta (2000), al Festivalului Callatis (Mangalia 2000) și al Festivalului de Interpretare și Creație de la Mamaia (2000). În 2015, Rafael își anunță plecarea, iar Cristi Minculescu revine în trupă. În 2017, Cristi Minculescu, Valter Popa și Doru Borobeică părăsesc formația. În 2020, Cristi Minculescu, Valter Popa și Doru Borobeică primesc în instanță dreptul de a folosi și ei numele de Iris.

Istoria formației 
Istoria formației Iris se întinde pe o perioadă de peste trei decenii, timp în care formația a trecut prin diverse transformări (plecarea și venirea altor membri), diverse perioade istorice, fără însă a renunța la principiile sale, la visele și speranțele de libertate, nedezamăgindu-și niciodată fanii.

Începuturi 
La sfârșitul lui 1975 și începutul lui 1976, Emil Lechințeanu (chitară bas) , Nelu Dumitrescu (baterie) și Nuțu Olteanu (chitară solo) se hotărăsc să înființeze o formație rock. Numele ales este Iris. Urmează o perioadă de repetiții intense și un prim concert, în februarie 1977, la Clubul de la ora 7.

Urmează marele concert din vara lui 1977 de la Sala Polivalentă din București, unde au cântat: Sfinx, Roșu și Negru, Catena, Progresiv TM, F.F.N. (Formația fără nume). La acest concert au cântat și cei de la Iris, chiar dacă nu apăreau în afiș. Totuși cei 10.000 de spectatori sunt încântați de evoluția lor, deși nu se bucurau de succesul concurenților de la Holograf.

Date importante 

 1976 – Emil Lechințeanu (chitară bas) și Nelu Dumitrescu (baterie) si Nuțu Olteanu (chitară solo), fondează Iris.
 1979 – Prima apariție discografică, pe compilația Formații de muzică pop 3, cu piesa lui Emil Brando – „Corabia cu pânze”, avându-l ca vocalist pe Ioan Jecan. În această perioadă colaborează cu Sorin Chifiriuc (Domino, Sfinx).
 1980 – relansarea trupei în formula Adrian Ilie, Anton Hașiaș, Nicky Dinescu, Cristian Minculescu
 1984 – Iris, primul album de heavy metal din România, considerat de mulți fani drept cel mai bun produs al formației
 1986 – stabilirea componenței actuale, prin venirea lui Valter Popa și a lui Doruleț Borobeică

 1987 – apare Iris II
 1988 – Apare Iris III – Nu te opri!. Anul 1988 a fost unul foarte agitat pentru formație. Grupul este suspendat, Iris fiind considerat la momentul respectiv un „adversar” periculos al regimului și totodată un exemplu negativ pentru tineretul României comuniste.
 1990 – Instrumentele formației sunt distruse într-un incendiu.
 1991 – Apare Iris IV.

 1993 – Apare Iris V, albumul considerat cel mai puternic influențat de genul heavy metal.
 1996 – Formația semnează un contract valabil pe șase ani cu Zone Records, una dintre clauze fiind producerea a cel puțin un album nou în fiecare an; primul rezultat al noii colaborări este discul Lună plină.
 1997 – În 17 octombrie are loc la Sala Polivalentă un concert aniversar, cu ocazia căruia sunt invitați cei mai mulți dintre foștii componenți. 
 2000 – Este desfășurat proiectul Iris Athenaeum, unde un număr de piese sunt reorchestrate prin colaborarea cu o orchestră filarmonică.
 2002 – Apariția albumului Mătase albă coincide cu jubileul Iris 25 de ani. Discul include colaborarea cu Mick Box și Bernie Shaw, membrii ai formației britanice Uriah Heep. (Este lansat cu această ocazie Lady in black, cu versurile cântate în două limbi, română și engleză.)
 2003 – Cvadruplul album I.R.I.S. 4Motion include proiecte solo ale celor patru membri, susținute și de un turneu național.
 2005 (decembrie) – apare Iris Maxima
 2007 – În iulie, formația cântă în deschiderea concertului Rolling Stones, iar pe 5 octombrie are loc sărbătorirea a 30 de ani de existență, printr-un concert extraordinar pe Aeroportul Băneasa, ocazie cu care se lansează un dublu compact disc, intitulat Cei ce vor fi.
 2007 (6 octombrie) – Membrii Iris sunt decorați cu Ordinul Meritul Cultural în grad de Cavaler pentru promovarea rockului timp de treizeci de ani.
 2009 (8 octombrie) – Formația susține la Sala Polivalentă din București primul mare concert după operația de transplant de ficat suferită de Cristi Minculescu. Biletele s-au epuizat cu mult înainte de data concertului, în sală fiind prezenți peste 7000 de fani. Cu ocazia acestui spectacol a fost lansată și Integrala Iris, practic un box-set cuprinzând toată discografia trupei, în ambalaj nou și remasterizată.
 2010 (16 mai) – Iris concertează în deschiderea show-ului pe care AC/DC îl susține la București.
 2010 (21 noiembrie) – Iris a lansat albumul 12 porți; în cadrul unui concert care a avut loc la Sala Palatului din București.
 2012 (22 iunie) – Iris a susținut un concert aniversar în Piața Constituției, ce a marcat și lansarea albumului Iris 35. Spectacolul a cuprins proiecții multimedia cu istoricul formației, iar soprana Felicia Filip a cântat alături de Iris melodia „De vei pleca” 
 2012 (2 septembrie) – Solistul Cristi Minculescu se desparte de trupă, după un ultim concert ce a avut loc la Castelul Bánffy de la Bonțida. În locul său urmează să cânte Tony Șeicărescu, fost membru în Direcția 5.
 2013 (25 iunie) – Solistul Tony Șeicărescu pleacă din trupă, pe fondul neînțelegerilor cu Nelu Dumitrescu, locul său fiind luat de Rafael (Cătălin Paul Ciubotaru).
 2015 (22 aprilie) – Cristi Minculescu revine în trupa Iris. Formația va activa o perioadă sub numele Cristi Minculescu & Iris.
 2017 (8 iulie) – Cristi Minculescu, Valter Popa și Doru Borobeică părăsesc formația. Liderul trupei, toboșarul Nelu Dumitrescu, anunță că trupa își va continua drumul cu o nouă formulă: Costi Sandu (solist vocal), Nuțu Olteanu (chitară solo), Alin Moise (chitară solo), George Costinescu (bas), Relu Marin (claviaturi), Nelu Dumitrescu (baterie) și Cristi Lucian Dumitrescu – fiul lui Nelu (baterie).
 2017 (21 septembrie) – este lansată prima piesă Iris în noua componență, „Poți spune orice”, care marchează începutul unei noi etape în istoria grupului și reprezintă prima colaborare între Iris și casa de discuri MediaPro Music. Melodia este însoțită de un videoclip lansat la 15 octombrie. 
 2017 (27 octombrie) – are loc concertul aniversar Iris 40 de ani la Berăria H din Capitală, avându-l ca invitat pe Dan Bittman de la Holograf.
 2018 (aprilie–mai) – chitaristul Alin Moise părăsește grupul și este înlocuit de tânărul Andrei Bălașa. Trupa cântă în deschiderea concertului formației britanice Foreigner (Sala Palatului, București, 7 mai).
 2018 (23 octombrie) – are loc concertul de lansare al albumului Lumea toată e un circ, apărut după o pauză discografică de șase ani și reprezintând primul album Iris pe care nu se regăsește vocea lui Cristi Minculescu.
 2019 (19 martie) – la Berăria H din București are loc Led Zeppelin Experiment Show, un concert cu piese din repertoriul Led Zeppelin. Ulterior, Andrei Bălașa și George Costinescu părăsesc formația, fiind înlocuiți de Matei Cioca (chitară) și Daniel Moroiu (bas).
 2019 (22 noiembrie) – la aproximativ un an de la lansarea albumului Lumea toată e un circ, este organizat, la Circul Metropolitan București, spectacolul conceptual cu același nume. Evenimentul presupune colaborarea între o formație rock și personalul circului, cu participarea mai multor invitați. Piesele vechi și noi Iris sunt însoțite de efecte speciale, proiecții video, jocuri de lumini și sunet. Concertul este filmat de TVR în vederea realizării unui DVD.
 2020 (17 iulie) – este lansată piesa single „Un alt format”, însoțită de un videoclip. Muzică le aparține lui Jan Kennet Bingegard și Jan Lund, iar versurile sunt scrise de solista Eliza Manda, cea care a fost invitată în concertul de la Circul Metropolitan București din noiembrie anul precedent. „Un alt format” este prima piesă lansată sub titulatura Iris Nelu Dumitrescu, după ce s-a stabilit în justiție că vor exista două trupe Iris.
 2021 (13 iulie) – are loc la Zalău primul concert Iris Nelu Dumitrescu cu basistul Tibi Duțu integrat în formulă. Acesta l-a înlocuit pe Daniel Moroiu, iar în trecut a mai activat în formațiile: Mike Godoroja & Blue Spirit, Dinfier, Maddriven, Magica, Old No. 7, Corneliu Stroe Bluejazz Band, Euxin, Creston și Stress.

Sigla formației

Componențe

Evoluția componențelor

Discografie 
 „Corabia cu pânze”, „Țara adevărului”, „Lumina zilei”, „Ape curgătoare” („Rodul pământului”) (demo, arhiva TVR, august 1977)	 
 „Mă întorc acasă” (demo, arhiva Electrecord, 1978)	 
 „Corabia cu pânze” (prima apariție discografică a formației, pe compilația Formații de muzică pop 3, 1979)	 
 „Cine mă strigă în noapte?”, „Valuri”, „Călătorul”, „Speranța”, „Pământul îl cuprind”, „Fug cu timpul” (demo, arhiva Radio, 1980) — compoziții de Adrian Ilie
 „Noaptea” (demo, arhiva Electrecord, 1981)
 „Întâmplare simplă”, „Balada blondelor iubiri”, „Elegia treptelor”, „Miraj de iarnă” (demo, arhiva Radio, 1982) — solist vocal și compozitor: Nicu Alifantis
 „Vrem pace pe pământ” (demo, arhiva Electrecord, 1982) — solist vocal: Păunița Ionescu
 „Cei ce vor fi”, „Aceasta-i întrebarea”, „Trenul fără naș” (demo, arhiva Electrecord, 1982)	 
 „Aceasta-i întrebarea” (înregistrare live, Cenaclul Flacăra, 1983)
 Iris I (1984) — Este albumul de debut al formației, înregistrat în 1983 și lansat de casa de discuri unică, Electrecord. La momentul publicării lui, Cristi Minculescu cânta deja în Trupa Totuși (cu Andrei Păunescu). Albumul poate fi considerat ca fiind o lucrare „disidentă”, pentru piesele „Trenul fără naș” (pe versuri de Adrian Păunescu: „Hei, hei, nașule / Dă-te dumneata-ntr-o haltă jos!”) și „Cei ce vor fi” (compusă de chitaristul Florin Ochescu încă din perioada în care acesta cânta în trupa Monolit, semnatarul versurilor este poetul Mircea Dinescu, el însuși considerat la vremea respectivă disident).
 „În calea norilor”, „Daruri omului bun” („Albina”), „Sub semnul fulgului de nea” (demo, arhiva Radio, 1984) — solist vocal: Dan Bittman
 „Doar pacea” (demo, arhiva Radio, 1986) — prima variantă a piesei „Lumea vrea pace”
 Iris II (1987) — Coperta discului, îndrăzneață pentru acele vremuri, îl prezintă pe chitaristul Angus Young (AC/DC), grafica fiind semnată de Alexandru Andrieș. Albumul cuprinde „Strada ta”, melodie de mare succes a formației. Pe album apare și piesa „Lumea vrea pace” (influențe Judas Priest, reprezentând un compromis pe care l-au urmat toate discurile românești de muzică rock în anii optzeci, după instalarea mișcării punk în vestul european.
 Iris III – Nu te opri! (1988) — Include cunoscuta piesă „Floarea de Iris”, înregistrată din pricina temerilor că formația urma să fie interzisă, în condițiile în care erau primite tot mai multe avertizări de acest fel. Formația a fost, într-adevăr, suspendată pe termen nelimitat în urma unui concert la Miercurea Ciuc, dar în urma intervențiilor insistente ale unor apropiați ai formației, revenirea pe scenă se produce. În schimb, „Floarea de Iris” devine un imn al formației. Programată ca ultimă piesă a discului, omonima „Nu te opri” este o compoziție a pianistului Romeo Vanica (membru al formației Mondial în anii șaizeci).
 Iris IV (1990) — Disc înregistrat în perioada decembrie 1989–ianuarie 1990, de altfel primul album Iris produs după Revoluție. Albumul oferă fanilor și o reimprimare a baladei rock „Cine mă strigă în noapte?”, compusă de chitaristul Adrian Ilie în 1980.
 Iris 1993 (1993) — Albumul dispune de cele mai agresive versuri, comparativ cu discurile produse anterior de formație. Albumul, de altfel, se remarca cu noul chitarist Dan Alex Sârbu care contribuie la compunerea pieselor „Harley-Davidson”, „Suflete de gheață” și „Iris, nu pleca”. Ca și la albumul precedent se realizează o nouă reimprimare a pieselor mai vechi neapărute până atunci și anume melodia „Valuri”, compusă de același Adrian Ilie în 1980.
 The Best of Iris (1993) — Conține toate piesele albumelor Iris I și Iris IV (excepție făcând numai piesa „Rock and Roll”). Reprezintă ultimul material Iris produs de Electrecord și primul compact disc din catalogul formației.
 Lună plină (1996) — Marchează începutul unei noi perioade pentru formație, fiind și primul disc produs de către casa de discuri Zone Records. Este lansat pe 13 decembrie 1996 la Sala Polivalentă din București, ocazie cu care soprana Felicia Filip își face prima dată apariția alături de formație, cântând împreună piesa „Baby”. Albumul conține de altfel reimprimarea piesei „Călătorul”, într-o variantă mai „heavy”, față de înregistrarea originală din 1980, care are influențe blues. „Călătorul” reprezintă ultima piesă compusă de Adrian Ilie și care a fost refăcută de formația Iris, după plecarea acestuia în SUA din 1988.
 Iris 20 de ani (1997) — Album live înregistrat la Sala Polivalentă în data de 17 octombrie 1997. Primul album live imprimat vreodată în România și apărut sub formă de compact disc. Concertul oferă o performanță de excepție, cuprinzând, între altele, și piese mai rar cântate în concerte cum ar fi „Speranța” și „Pământul îl cuprind” – melodii compuse de Adrian Ilie care nu au mai văzut și alte realizări de studio, la fel cum s-a întâmplat cu „Valuri”, „Cine mă strigă în noapte?” sau „Călătorul”.

 Mirage (1998) — Discul este recompensat cu premiul pentru cel mai bun album rock al anului. Producția este una elaborată, aducând sonorități noi pentru formație. Versurile pun în discuție problematica degradării societății.
 Casino (1999, maxi-single) — Include versiuni cover după formațiile Led Zeppelin, Bad Company, Thin Lizzy.
 Iris 2000 (1999) — Pe disc apare, între altele, o variantă reorchestrată a piesei „Strada ta”, în timp ce „Ultima toamnă” este refăcută într-o versiune acustică.
 De vei pleca... (2000, maxi-single) — Material realizat împreună cu Felicia Filip. Conține patru piese bonus, înregistrate live, între care și două preluări după Led Zeppelin.
 Iris Athenaeum (2000) — Colecție de piese din concertul live cu același nume, care a avut loc la Sala Palatului. Pe lângă membrii formației, în concert au mai participat: Felicia Filip, Johnny Răducanu, Florentin Milcoff, Adrian Pintea, Ovidiu Lipan Țăndărică ș.a. Concertul este editat și lansat pe dublu CD, iar apoi, în 2001, pe DVD, fiind primul material discografic în România lansat pe acest suport.
 Da, da, eu știu! (2002, maxi-single) — Un disc care pregătește viitorul album, Mătase albă. Pe lângă piesa omonimă, figurează aici și „Lumina zilei” și câteva piese live, înregistrate într-un concert susținut la Brașov în 1997: „Nu vor (să meargă pe sârmă)”, „Nelu-minat” (solo de baterie), „Pe ape” și „Floare de Iris”.
 Mătase albă (2002) — Lansarea albumului s-a desfășurat la 27 septembrie, pe Aeroportul Băneasa, în cadrul concertului aniversar „Iris 25 de ani—Mătase albă”. Recitalul este susținut alături de formația britanică Uriah Heep. Albumul conține o variantă refăcută a piesei „Lady in Black” din repertoriul Uriah Heep, la înregistrări participând și doi dintre membri: Bernie Shaw (vocal) și Mick Box (chitară).

 I.R.I.S. 4Motion (2003) — Reprezintă un box-set de patru CD-uri. Fiecare inițială este atribuită unui membru, în următoarea ordine: Boro – I.novator, Valter – R.ealist, Nelu – Î.nvingător și Cristi – S.entimental. Discul lui Cristi este înregistrat live unplugged la Teatrum Mundi din București. Cu prilejul acestui proiect, formația bifează încă o premieră în industria muzicală românească, anume primul album cvadruplu.
 Iris Maxima (2005) — Este lansat pe 10 decembrie la Sala Polivalentă.
 Cei ce vor fi (2007) — Dublul album este lansat pe 5 octombrie la Aeroportul Băneasa, în cadrul concertului aniversar „Iris 30 de ani”. Cele două CD-uri cuprind colaborări cu nume sonore ale scenei muzicale românești, precum Felicia Filip, Maia Morgenstern, Nicu Covaci, Adrian „Artan” Pleșca, Tudor Chirilă, Mihai „Mike” Godoroja, Adrian Despot, Vlad Miriță, Florin Chilian, corul Accustic, Nuțu Olteanu, Abis, Voodoo, Trooper, Cezar Popescu, Adrian Pintea.
 Muzică de colecție, Vol. 22 – Iris (2007) — Compilație distribuită gratuit împreună cu Jurnalul Național (8 octombrie).
 Legenda merge mai departe (2009) — Compilație distribuită gratuit împreună cu Adevărul (8 aprilie).
 12 porți (2010) — Albumul a fost lansat în cadrul unui concert la Sala Palatului din București.
 O lume doar a lor – 35 de ani (2012) — Album lansat cu ocazia aniversării a 35 de ani de activitate, moment marcat printr-un concert multimedia în Piața Constituției pe 22 iunie 2012. Jumătate din material este reprezentat de piese noi, cealaltă jumătate de hit-uri mai vechi, reimprimate. Materialul marchează și revenirea la Iris a lui Mihai Alexandru (de data aceasta în calitate de producător), precum și semnarea unui contract cu casa de discuri Cat Music.
 „E magic” (single, 2012) — solist vocal: Tony Șeicărescu
 „Baby”, „Inocența ta”, „Vis cu stele” (reînregistrări, 2012) — solist vocal: Tony Șeicărescu
 „Noaptea”, „Strada ta”, „Floare de Iris”, „Baby”, „Somn bizar”, „Inocența ta”, „Păstrează-mă-n inima ta” (reînregistrări, 2013–2014) — solist vocal: Rafael (Cătălin Paul Ciubotaru). 
 „Din alb în alb” (single, 2013), „Allez Allez”/„Hai, România!” (single, 2014) — solist vocal: Rafael (Cătălin Paul Ciubotaru).
 Lumea toată e un circ (2018) — Materialul a apărut la MediaPro Music și reprezintă primul album compus și înregistrat fără participarea lui Cristi Minculescu, Doru Borobeică și Valter Popa. Solist vocal este Costi Sandu. Se colaborează cu actorul Bogdan Stanoevici.
 „Manifest” (single, 2017), „Învingători” (single, 2018), „Unde inima mea bate” (single, 2019, feat. Pacha Man), „Amintiri” (single, 2019), „Subteran” (single, 2020) — piese lansate de aripa Iris Cristi Minculescu, Valter & Boro (piesa „Învingători” a apărut sub titulatura de grup Bună Seara, Prieteni!).
 „Un alt format” (single, 2020) — piesă lansată de aripa Iris Nelu Dumitrescu.
 Zodiac (2022) — Album lansat la MediaPro Music de aripa Iris Nelu Dumitrescu, al doilea după scindare.
 „Mă întorc acasă” (single, 2023) — piesă lansată de aripa Iris Cristi Minculescu, Valter & Boro, împreună cu Felicia Filip.

Materiale video
 Iris Digital Athenaeum (DVD/VHS, 2001)
 Iris Aeterna – Dăruind vei dobândi (DVD, 2010)

Albume tribut
 Trooper: Gloria – Tribut pentru Iris (EP, 2006)

Note

Bibliografie 
 Ghiu-Caia, Miron. Iris. Spectacolul abia începe, Editura Humanitas, București, 2003. ISBN 973-50-0477-1
 Ionescu, Doru. Club A - 42 de ani. Muzica tinereții tale (ediția I), Editura Casa de pariuri literare, București, 2011. ISBN 978-606-8342-02-3
 Caraman Fotea, Daniela și Nicolau, Cristian. Dicționar rock, pop, folk... remix (ediția a II-a), Editura Humanitas Educațional, București, 2003. ISBN 973-50-0355-4
 Ionescu, Doru. Timpul chitarelor electrice. Jurnal de călătorie în arhiva TVR (Vol. 1, ediția I), Editura Humanitas Educațional, București, 2006. ISBN 973-689-063-5
 Stratone, Nelu. Rock sub seceră și ciocan, Editura Hyperliteratura / Ariergarda, Timișoara, 2016. ISBN 978-606-93821-9-6

Legături externe 
 Iris Nelu Dumitrescu – Site oficial
 Iris Nelu Dumitrescu – Pagina oficială Facebook
 Iris Cristi Minculescu, Valter & Boro – Pagina oficială Facebook
 Rockmania.net – Fansite Iris
 Discografia formației Iris pe site-ul Discogs
 Un triumf numit Iris, Formula AS, nr. 438/2000
 Aniversare: Iris - 25 de ani: "La Mulți Ani, prieteni!", Formula AS, nr. 536/2002
 Povestea de 35 de ani a trupei Iris, 2 noiembrie 2011, Evenimentul zilei
 Iris, o iubire fără sfârșit, 13 martie 2006, Cătălina Iancu, Jurnalul Național
 Aniversare: Iris - 25 de ani "La Mulți Ani, prieteni!", Iulian Ignat, Formula AS, nr. 698/2005

Interviuri
 "Avem o energie extraordinară și cântăm mai bine ca acum 15 ani", Iulian Ignat, Formula AS, nr. 361/1999
 25 de ani de "Formula... Unu", Formula AS , nr. 502/2002
 VIDEO „E normal să nu mai fim unica supapă de distracție“, 18 noiembrie 2010, Ruxandra Grecu, Adevărul
 Valter Popa, chitaristul de la Iris: "Prima mea chitară era din tablă și semăna cu o tigaie", 13 decembrie 2011, Evenimentul zilei
 Cristi Minculescu vorbește despre albumul IRIS 35 de ani, 12 aprilie 2012, Info Music

Fondări în 1977
 
Formații rock
Formații hard rock
Formații rock românești
Formații românești
Formații rock din București